ตรุษจีนเศรษฐกิจแย่ แต๊ะเอียลด
โพลล์ ชี้ คนไทยเชื้อสายจีน จะไปไหว้เจ้าในวันตรุษจีน คาดใช้เงินซื้อของเฉลี่ยคนละ เกือบ 2,500 บาท
12 ก.พ. 2553

โพลล์ ชี้ คนไทยเชื้อสายจีน จะไปไหว้เจ้าในวันตรุษจีน คาดใช้เงินซื้อของเฉลี่ยคนละ เกือบ 2,500 บาท 
ธุรกิจบัณฑิตย์โพล โดยศูนย์วิจัย มหาวิทยาลัยธุรกิจบัณฑิตย์ ทำการสำรวจความคิดเห็นของชาวกรุงเทพฯ เกี่ยวกับวันตรุษจีน  โดยทำการสำรวจชาวกรุงเทพฯ และปริมณฑลที่มีเชื้อสายจีน  จำนวนทั้งสิ้น 471  คน กระจายตาม อาชีพ อายุ และการศึกษา  ระหว่างวันที่ 6-7 กุมภาพันธ์ 2553 พบว่า
ชาวกรุงเทพฯ เชื้อสายจีนร้อยละ 86.74 ระบุว่าจะไปไหว้เจ้าในวันตรุษจีน  มีเพียงร้อยละ 13.26 ที่ระบุว่าไม่ไปไหว้เจ้า โดยให้เหตุผลว่าติดธุระหรือไม่ว่างมากที่สุดร้อยละ 89.47  
สำหรับสถานที่ๆ ชาวกรุงเทพฯ เชื้อสายจีนจะไปไหว้เจ้าในปีนี้ ร้อยละ 67.15 ระบุว่าจะไปไหว้เจ้าที่บ้านของตนเอง ร้อยละ 18.73 ระบุว่าจะไปไหว้เจ้าที่บ้านญาติในกรุงเทพฯ
สำหรับค่าใช้จ่ายที่คาดว่าจะใช้ในการซื้อของไหว้เจ้าในปีนี้เฉลี่ยคนละ 2,439 บาท   นอกจากนี้ค่าแต๊ะเอียที่ชาวกรุงเทพฯ เชื้อสายจีนตั้งใจจะให้เฉลี่ยคนละ 6,051 บาท ในจำนวนนี้ให้ญาติ 4,248 บาท และให้ลูกจ้าง 4,354 บาท
เมื่อเทียบค่าแต๊ะเอียกับปีที่แล้ว  ชาวกรุงเทพฯ ร้อยละ 53.01 ระบุว่าลดลงกว่าปีที่แล้ว (ร้อยละ 37.75 ระบุว่าลดลงบ้าง และร้อยละ 15.26 ลดลงมาก)  โดยให้เหตุผลว่ามีรายได้ลดลงหรือไม่มีเงินถึงร้อยละ 73.53  
ทั้งนี้เมื่อถามถึงในอนาคตว่า คนเชื้อสายจีนจะให้ความสำคัญกับวันตรุษจีนเพิ่มขึ้นหรือลดลง ร้อยละ 47.60 คิดว่าคนไทยเชื้อสายจีนน่าจะให้ความสำคัญกับวันตรุษจีนลดลงบ้าง